Gerrie Nel in hof oor Ford Kuga-sage‘n Foto van Reshall Jimmy (33) se uitgebrande Ford Kuga wat in Desember 2015 in Wildernis, Wes-Kaap gevind is. Foto: Kaveen Jimmy/Facebook. Adv. Gerrie Nel, hoof van AfriForum se private vervolgingseenheid, sal Maandag in die Wes-Kaapse hooggeregshof in Kaapstad verskyn in ’n geregtelike ondersoek na die dood van Reshall Jimmy in die Ford Kuga-sage. Hesti Steenkamp, mediaskakelbeampte van AfriForum, het gesê Nel sal môre namens die Jimmy-gesin in die hof verskyn waartydens deskundige getuies van albei partye die getuienis sal lei. Jimmy het in Desember 2015 doodgebrand toe die Ford Kuga wat hy bestuur het aan die brand geslaan het. Dié ondersoek sal bepaal of die Ford-motormaatskappy vir Jimmy se dood vervolg kan word. Reshall Jimmy (Foto: Kaveen Jimmy/Facebook) Andrew Leask, ondersoeker by AfriForum se private vervolgingseenheid, het vroeër gesê hulle is tevrede met die verrigtinge tot dusver. “Bewyse dui daarop dat die brand deur ’n meganiese fout veroorsaak is en ons vertrou dat hierdie geregtelike ondersoek die waarheid aan die lig sal bring,” het hy gesê. Lees alle vorige berigte oor die Ford Kuga-saak op Maroela Media.